b"\n_START_ARTICLE_\nCasa d'Andreu Fortuny\n_START_SECTION_\nDescripci\xc3\xb3\n_START_PARAGRAPH_\nEdifici d'estructura singular i antecedents remots. \xc3\x89s una de les cases m\xc3\xa9s destacables del poble, juntament amb la casa Bofarull, i com ella encara conserva l'empremta de l'arquitecte Jujol. Els or\xc3\xadgens de la casa es remunten al segle XVI, per\xc3\xb2 les restes m\xc3\xa9s destacades s\xc3\xb3n del segle XIX i XX._NEWLINE_De planta baixa, amb arc de mig punt tancat per una porta molt bonica de fusta repujada amb metall, que d\xc3\xb3na acc\xc3\xa9s al vest\xc3\xadbul de la casa, on hi ha un banc de pedra decorat amb manises i un arc rebaixat. A les depend\xc3\xa8ncies del fons s'accedeix a trav\xc3\xa9s d'un arc de mig punt. Al primer pis hi ha una galeria de fusta que es pot veure des del vest\xc3\xadbul. El primer pis presenta a l'exterior finestres dividides en tres cossos, la del mig m\xc3\xa9s gran i acabada en arcs semicirculars. Les finestres estan recolzades sobre uns basaments d'estil neocl\xc3\xa0ssic que devien correspondre a l'antiga estructura de la casa. Tamb\xc3\xa9 \xc3\xa9s remarcable l'estructura de les golfes, on apareix una galeria correguda d'onze arcs suportats sobre pilastres de fusts de ma\xc3\xb3. La cornisa de la casa \xc3\xa9s rectil\xc3\xadnia per\xc3\xb2 sobresurten molt les teules \xc3\xa0rabs._NEWLINE_L'any 1920 Jujol comen\xc3\xa7\xc3\xa0 a restaurar la casa. Les obres s'aturaren el 1927. Potser el m\xc3\xa9s caracter\xc3\xadstic \xc3\xa9s la finestra del primer pis, un c\xc3\xa0ntir d'aram, la porta de la planta baixa, el banc de manises, la galeria correguda de les golfes i el menjador amb galeria de fusta del primer pis."